**אנה סמשנובה** (ברוסית: **Анна Смашнова**; נולדה ב-16 ביולי 1976) היא טניסאית עבר ישראלית, הנחשבת לאחת הטניסאיות הישראליות הטובות ביותר בכל הזמנים. בשיאה דורגה במקום ה-15 בסבב העולמי לנשים (ב-3 בפברואר 2003) שהיה אז הישג שיא של שחקנית טניס ישראלית בדירוג הנשים העולמי. גובהה 1.57 מטר, הנמוך משמעותית מהגובה הממוצע בסבב הנשים העולמי.

סמשנובה שיחקה בנבחרת טניס הנשים של ישראל במשך 15 שנים, שיא משותף עם ציפי אובזילר. היא בעלת מספר הניצחונות ביחידות הגבוה ביותר בנבחרת (38), ובעבר החזיקה בשיא העולמי של מספר ההתמודדויות בהן שיחקה (61), בצוותא עם אובזילר. סמשנובה פרשה מטניס מקצועני בשנת 2007, בתום 16 שנות פעילות כטניסאית מקצוענית.

ביוגרפיה
--------

סמשנובה נולדה במינסק שבבלארוס הסובייטית. היא החלה לשחק טניס בגיל צעיר, ובגיל 14 זכתה בתואר אלופת ברית המועצות לנערות. ב-1991, כשהגיעה לגיל 15 הזמין אחד מהספונסרים של הטניס הישראלי, פרדי קרבין, את אנה ומשפחתה לעלות ארצה - ובכך הצליח לשים את הטניס הנשי בישראל על המפה העולמית.

הקריירה המקצוענית
-----------------

סמשנובה היא הישראלית הראשונה שהופיעה בטורנירי גראנד סלאם ואף דורגה במקום ה-15 בעולם.

ב-1990 כשהייתה רק בת 14, זכתה ברולאן גארוס לנערות ובמקביל באליפות ברית המועצות לנערות. באותה שנה גם הגיעה לחצי גמר וימבלדון לנערות. ב-1 בינואר 1991, החלה סמשנובה בקריירת הבוגרות המקצוענית שלה.

הישגה המשמעותי הראשון כבוגרת היה בגיל 18, כשהביסה בסיבוב הראשון ברולאן גארוס את המדורגת במקום ה-5 בעולם יאנה נובוטנה. באותה שנה נכנסה סמשנובה לראשונה לרשימת 100 הטניסאיות הטובות בעולם, ואף ניצחה את לורי מקניל המדורגת במקום ה-15 בסיבוב הראשון של אליפות ארצות הברית הפתוחה. בשנת הפתיחה של סמשנובה כבוגרת השיגה את אחד ממקבציה הגבוהים בתחרויות גראנד סלאם, אשר הפכו מאוחר יותר לעקב אכילס של הקריירה שלה.

אחרי שבשנת 1995 הצליחה להגיע לשמינית גמר הרולאן גארוס (שם הודחה רק על ידי המדורגת מספר 1 דאז, ארנצ'ה סנצ'ס ויקאריו), והתקדמה אל 50 הראשונות בעולם, התגייסה סמשנובה לצה"ל והחלה נסיגה משמעותית בקריירה שלה. היא נסוגה עד לסביבות המקום ה-220 בעולם ואף החמיצה את האולימפיאדה, למרות שעמדה בקריטריון העולמי.

למרות הנסיגה הזו, השכילה סמשנובה לעבור את תקופת המשבר וחזרה למאה המקומות הראשונים בשנת 1998, אז הגיעה שוב לשמינית גמר הרולאן גארוס ואף לחצי גמר מקצועני ראשון בפולין.

בשנת 1999 זכתה סמשנובה בתואר המקצועני הראשון שלה בסבב העולמי לנשים (WTA) בטשקנט. התואר ביסס אותה היטב ב-50 המקומות הראשונים. בשנת 2000 קטפה את התואר השני בטורניר קנוקה-הייסט בבלגיה, שם הביסה בגמר את הטניסאית הטובה בבלגיה, דומיניק ואן רוסט, שדורגה במקום ה-11 בעולם. הישג זה הקפיץ אותה לדירוג שיא - למקום ה-36, אך הוא לא הספיק לוועד האולימפי הישראלי, ששוב השאיר אותה מחוץ לאולימפיאדה.

לאחר ששוב לא נכנסה לאולימפיאדה, התדרדרה סמשנובה בדירוג, כמעט עד למקום ה-90 בעולם. אולם בקיץ 2001 הכירה את קלאודיו פיסטולסי, מאמן טניס איטלקי שהפך למאמנה ואחר כך לבעלה (ומאוחר יותר הם התגרשו). השידוך בין הטניס והאהבה התגלה כמוצלח בשנת 2002, כאשר סמשנובה פתחה את העונה בזכיות רצופות בשני טורנירים באוקלנד ובקנברה. ההצלחה המשיכה, וסמשנובה הגיעה לרבע גמר הטורניר באינדיאן ולס. שבוע אחר כך היא גברה על ז'סטין הנין, המקום ה-7 בעולם דאז, בטורניר מיאמי.

בעונת החימר השיגה ניצחון על קים קלייסטרס, בעלת המקום ה-3 בעולם, ואף הגיעה עד חצי גמר טורניר ברלין, אחד הגדולים בסבב העולמי.

סמשנובה המשיכה להלהיב, כשזכתה בטורניר וינה ובטורניר שאנגחאי כשהיא מנצחת בגמר את אנה קורניקובה. כל ההישגים הללו, במקביל לאי ההצלחה בטורנירי הגראנד סלאם, הביאו אותה למקום ה-15 בעולם בדירוג השנתי, ואף זיכו אותה בכניסה לאליפות סבב ה-WTA בסוף השנה, שם הודחה בסיבוב הראשון על ידי סרינה ויליאמס.

את שנת 2003 החלה סמשנובה עם קשיים, אף על פי שכבר הייתה במקום ה-15 בעולם. אולם היא התאוששה במהירות והגיעה שוב לשיא בסדרה מלהיבה של 14 ניצחונות רצופים, הכוללים שוב זכייה בשני טורנירים רצופים, הלסינקי וסופוט בפולין, וכמו כן ניצחונות על הרוסיות ורה זבונרבה ואנסטסיה מיסקינה. היא נעצרה רק ברבע גמר ניו הייבן על ידי ג'ניפר קפריאטי. אולם כל רצף הניצחונות הזה לא מנע ממנה הפסד בסיבוב הראשון של אליפות ארצות הברית הפתוחה לקלודין שול. את שנת 2003 היא סיימה כשהיא שוב במקום ה-16 בעולם, אלא שאליפות סבב ה-WTA צומצמה ל-8 טניסאיות בלבד.

לאורך השנים, לא זכתה סמשנובה לפופולריות בישראל, למרות הישגיה המרשימים. בשנת 2004 הגיעה סוף סוף לאולימפיאדת אתונה, אך נוצחה בסיבוב הראשון. סמוך לתאריך זה עברה משבר גדול ונפרדה מבעלה-מאמנה.

בשנים 2004–2005, לא הצליחה סמשנובה להישאר בפסגת הדירוג, וירדה למקומות 30-40. בשנת 2006 איבדה את מקומה כטניסאית הבכירה בישראל לשחר פאר, ודורגה בסביבות המקום ה-60 בעולם. למרות הירידה בדירוג, זכתה בשנים אלו ב-4 טורנירים נוספים מהסבב העולמי לנשים (WTA), מה שהביא אותה להישג שיא נדיר של 12 ניצחונות מתוך 12 הופעות במשחקי הגמר. רצף זה נקטע כאשר נוצחה בגמר ה-13 במספר שהשתתפה בו, על ידי מגאן שונסי בטורניר "פורסט הילס" (ניו יורק, 2006).

ביוני 2007, כשהייתה בת 31, הכריזה על פרישה מטניס מקצועני לאחר שהובסה בטורניר וימבלדון.

לאחר פרישתה שימשה מאמנת בכירה במרכז לטניס בישראל, ואימנה בין היתר את חן אסטרוגו.

ב-15 בספטמבר 2017 קיבלה את הפרס "Fed Cup Commitment Award" מטעם איגוד הטניס הבינלאומי (ITF).

הישגים בולטים
-------------

אנה סמשנובה מקבלת עם אילנה ברגר וציפי אובזילר את פרס ה-Commitment Award מטעם איגוד הטניס הבינלאומי, 2017
### יחידות

#### זכיות (19)

|  |
| --- |
| **מקרא** |
| גראנד סלאם (0) |
| אליפות סבב ה-WTA‏ (0) |
| דרג 1 (0) |
| דרג 2 (0) |
| דרג 3 (3) |
| דרג 4 (9) |
| סבב ה-ITF‏ (7) |

|  |  |  |  |  |  |
| --- | --- | --- | --- | --- | --- |
| **מס'** | **תאריך** | **טורניר** | **משטח** | **יריבה בגמר** | **תוצאה** |
| 1. | 11 ביולי 1993 | גרמניהגרמניה ארלנגן, גרמניה | חימר | גרמניהגרמניה איזבל קואטו | 3-6, 1-6 |
| 2. | 23 בנובמבר 1997 | ישראלישראל יפו, ישראל | קשה | ישראלישראל ציפי אובזילר | 3-6, 2-6 |
| 3. | 12 באפריל 1998 | יווןיוון אתונה, יוון | חימר | הונגריההונגריה רותי קוטי קיס | 6-1, 2-6, 2-6 |
| 4. | 17 במאי 1998 | פורטוגלפורטוגל פורטו, פורטוגל | חימר | צרפתצרפת אלקסיה דשום-בלרה | 2-6, 2-6 |
| 5. | 4 באוקטובר 1998 | ארצות הבריתארצות הברית סנטה קלרה, ארצות הברית | קשה | ארצות הבריתארצות הברית איימי פרייז'ר | 6-2, 4-6, 2-6 |
| 6. | 13 ביוני 1999 | אוזבקיסטןאוזבקיסטן טשקנט, אוזבקיסטן | קשה | בלגיהבלגיה לורנס קורטווה | 3-6, 3-6 |
| 7. | 17 באוקטובר 1999 | ארצות הבריתארצות הברית לארגו, ארצות הברית | קשה | ארצות הבריתארצות הברית מריסה אירווין | 6-7, 1-6 |
| 8. | 23 ביולי 2000 | בלגיהבלגיה קנוקה - היסט, בלגיה | חימר | בלגיהבלגיה דומיניק ואן רוסט | 2-6, 5-7 |
| 9. | 6 בינואר 2002 | ניו זילנדניו זילנד אוקלנד, ניו זילנד | קשה | רוסיהרוסיה טטיאנה פאנובה | 2-6, 2-6 |
| 10. | 13 בינואר 2002 | אוסטרליהאוסטרליה קנברה, אוסטרליה | קשה | תאילנדתאילנד טמארינה טנאסוגארן | 5-7, 6-7(2) |
| 11. | 16 ביוני 2002 | אוסטריהאוסטריה וינה, אוסטריה | חימר | אוזבקיסטןאוזבקיסטן אירודה טוליאגנובה | 4-6, 1-6 |
| 12. | 15 בספטמבר 2002 | הרפובליקה העממית של סיןהרפובליקה העממית של סין שאנגחאי, הרפובליקה העממית של סין | קשה | רוסיהרוסיה אנה קורניקובה | 2-6, 3-6 |
| 13. | 2 באוגוסט 2003 | פוליןפולין סופוט, פולין | חימר | צ'כיהצ'כיה קלרה זקופלובה | 2-6, 0-6 |
| 14. | 10 באוגוסט 2003 | פינלנדפינלנד אספו, פינלנד | חימר | קרואטיהקרואטיה ילנה קוסטניץ' | 6-4, 4-6, 0-6 |
| 15. | 22 במאי 2004 | אוסטריהאוסטריה וינה, אוסטריה | חימר | אוסטרליהאוסטרליה אלישיה מוליק | 2-6, 6-3, 2-6 |
| 16. | 17 ביולי 2005 | איטליהאיטליה מודנה, איטליה | חימר | איטליהאיטליה טטיאנה גראבין | 6-6, היריבה פרשה |
| 17. | 31 באוגוסט 2005 | הונגריההונגריה בודפשט, הונגריה | חימר | קולומביהקולומביה קטלינה קסטנו | 2-6, 2-6 |
| 18. | 11 ביוני 2006 | צ'כיהצ'כיה פרוסקיוף, צ'כיה | חימר | איטליהאיטליה רומינה אופרנדי | ללא משחק |
| 19. | 30 ביולי 2006 | הונגריההונגריה בודפשט, הונגריה | חימר | ספרדספרד לורד דומינגז לינו | 1-6,3-6 |

#### פיינליסטית (1)

|  |  |  |  |  |  |
| --- | --- | --- | --- | --- | --- |
| **מס'** | **תאריך** | **טורניר** | **משטח** | **יריבה בגמר** | **תוצאה** |
| 1. | 26 באוגוסט 2006 | ארצות הבריתארצות הברית פורסט היל קלאסיק, ניו יורק, ארצות הברית | קשה | ארצות הבריתארצות הברית מגאן שונסי | 1-6, 6-0, 6-4 |

קישורים חיצוניים
----------------

ויקישיתוף מדיה וקבצים בנושא **אנה סמשנובה** בוויקישיתוף

* אנה סמשנובה, באתר olympedia.org
* אנה סמשנובה, באתר ה-WTA
* אנה סמשנובה, באתר ה-ITF
* אנה סמשנובה, באתר גביע הפדרציה
* מיקי שגיא, אנה סמאשנובה חוזרת: "שמחה לגור שוב בארץ", באתר ynet, 19 באוקטובר 2009

הערות שוליים
------------

1. ↑  COMMITMENT AWARD, באתר ה-Fed-Cup

|  משלחת ישראל לאולימפיאדת אתונה (2004)  |
| --- |
| אתלטיקה **אתלטיקה** | אלכס אברבוך • נילי אברמסקי • אסף בימרו • אירנה לנסקי • היילה סטאין |
| ג'ודו **ג'ודו** | אודי וקס • מדליית ארד לאריק זאבי אריק זאבי • גל יקותיאל • מיכל פיינבלט • יואל רזבוזוב |
| היאבקות **היאבקות** | יורי יבסייצ'יק • יאשה מנשרוב • גוצ'ה ציציאשווילי |
| התעמלות **התעמלות מכשירים** | פבל גופמן |
| התעמלות אמנותית **התעמלות אמנותית** | קטיה פיסצקי |
| טאקוונדו **טאקוונדו** | מאיה ערוסי |
| טניס **טניס** | יוני ארליך • אנה סמשנובה • אנדי רם |
| טניס שולחן **טניס שולחן** | מרינה קרבצ'נקו |
| סיף **סיף** | איילת אוחיון |
| קיאק **קיאק** | רועי ילין • לריסה פסחוביץ' • מיכאל קולגנוב |
| קליעה **קליעה** | אלכסנדר דנילוב • גיא סטריק |
| שחייה **שחייה** | ורד בורוכובסקי • אניה גוסטומלסקי |
| שחייה אמנותית **שחייה אמנותית** | אנסטסיה גלושקוב • אינה יופה |
| שיט **שיט** | ורד בוסקילה • אודי גל • מדליית זהב לגל פרידמן גל פרידמן • לי קורזיץ • ניקה קורניצקי • גידי קליגר |